RESUM DE LA REUNIÓ DEL

CONSELL ESCOLAR TELEMÀTIC DEL 20/05

Ordre del dia:

1. Escola a Casa de confinament.
2. Més Educació.
3. Projecte de Convivència
4. Pre-inscripcions
5. Canvis horari escolar
6. Precs i preguntes

* **Escola a Casa de confinament.**

La gran majoria de la reunió ha tractat d'aquest tema. Per part de l’escola comencen explicant l'Escola a Casa, diuen que han intentat seguir la línia pedagògica de l'escola: Sant Jordi, mates a l'hort, ambients... tot proposant activitats variades i intentant no saturar les famílies.

Ens expliquen que han rebut directrius del Departament d'Ensenyament d'avaluar la feina dels infants al tercer trimestre i a l'escola volen fer l'avaluació amb el retorn de feina dels alumnes, sigui el que proposa l'escola o el que fan a casa els infants i que els envien: receptes, experiments...

Els mestres expliquen que algunes famílies no han retornat cap feina, tot i fer seguiment amb elles. Expliquen la diversitat dels infants, de les famílies i també del claustre: no tothom ha respost igual i no tothom estava preparat per fer classes des de casa.

Les representants de les famílies al Consell comenten que han rebut mails diversos: alguns d'agraïment a l'escola, però d'altres de famílies descontentes amb l'escola durant el confinament, sovint per falta d'apropament per part de l'escola. Alguna mestra es queda sorpresa i asseguren que totes estan disposades sempre a respondre missatges i trucades, diuen que hi dediquen moltes hores, tot i tenir també algunes d'elles nens petits a casa.

A cicle superior, la valoració per part del claustre de L'Escola a casa és positiva, hi ha un bon funcionament i un bon ús del Classroom.

* **Més Educació.**

És una cooperativa que ja funciona a St Andreu: [Connectem aprenentatges](http://www.meseducacio.coop/) Es tracta d'acompanyar les famílies on hi ha manca de recursos després de l'escola, per part de les escoles i entitats dels barris. Han demanat a l'escola Àngels Garriga de formar part de l'equip impulsor del districte i començarien el curs vinent.

* **Projecte de Convivència.**

S'aprovarà a la propera reunió del Consell escolar.

* **Pre-inscripcions**

**P3**: tots els germans i germanes estan preinscrits. El dia de la reunió, hi havia 7 preinscripcions d'infants de fora (no germans) + 4 places reservades per infants amb necessitats especials. Quedaven 5 places per cobrir fins el final del termini d'inscripcions.

**Primària**: el dia de la reunió hi havia 1 preinscripció.

* **Canvis horari escolar**

Aquest tema ve del Departament d'Ensenyament, és un decret que ha quedat apartat des del començament de l'estat d'alarma pel COVID-19 i no se'n sap res més. Les representants de les famílies al Consell han rebut moltes inquietuds respecte aquest tema. Ens expliquen que la direcció dels centres no pot decidir sobre aquest tema, que si finalment es pren una decisió al respecte, vindrà del Departament.

* **Precs i preguntes**

**Juny**: El curs acabarà segons la fase que estigui Barcelona en aquell moment. Tal com diu la circular del Departament, a partir de la fase 2 del desconfinament, l'escola podrà obrir i fer classes presencials pels de 6è en grups de 13 alumnes per tal de tancar el cicle, i organitzar acollida pels altres, de 9h a 13h, únicament quan els pares no puguin tenir els infants a casa (per imperatiu laboral).

L'escola està buscant una manera de poder entregar els informes i la revista en mà a cada infant i de fer un comiat als de 6è.

**Setembre**: L'escola té directrius d'obrir amb ràtios de 13 infants per aula i mantenint distàncies de seguretat. Com que l'escola és massa petita per poder-ho fer, haurà de buscar espais al barri, i faltarà personal. El Departament d'Ensenyament diu que si per manca d'espai no es pot acollir els infants en grups reduïts, s'haurà de fer una formació híbrida, mitat a casa, mitat a l'escola, però la direcció i el claustre de l'escola no veuen viable ni comparteixen aquesta idea.

Es crearà una comissió de crisi amb membres de l’escola i famílies per gestionar l’inici del curs al setembre ja que hi ha molts temes en joc: espai, recursos humans, material socialitzat...

Per acabar, l’escola informa que estan pendent de rebre una resposta els propers dies referent a la renovació de l’equip directiu de l’escola.